জাহাঙ্গীরনগর বিশ্ববিদ্যালয়ের সরকারপন্থী একাধিক প্রভাবশালী শিক্ষক কয়েক মাস ধরে সরকারের শীর্ষপর্যায়ে তদবির করে আসছেন তাঁদের একটি প্রকল্প অনুমোদনের জন্য। অবশেষে সফল হয়েছে সে তদবির। গতকাল মঙ্গলবার জাতীয় অর্থনৈতিক পরিষদের নির্বাহী কমিটির (একনেক) সভায় বিশ্ববিদ্যালয়ের অবকাঠামো উন্নয়নের একটি প্রকল্প অনুমোদন দেওয়া হয়েছে। প্রকল্পে ব্যয় ধরা হয়েছে এক হাজার ৪৪৫ কোটি টাকা। বিশ্ববিদ্যালয়টি প্রতিষ্ঠার পর অবকাঠামো উন্নয়নের এটিই সবচেয়ে বড় প্রকল্প। শিক্ষকদের তদবিরে এক হাজার ৬৫৫ কোটি টাকা ব্যয়ে ‘কুমিল্লা বিশ্ববিদ্যালয়ের অধিকতর উন্নয়ন’ শীর্ষক একটি প্রকল্পও অনুমোদন পেয়েছে গতকাল।